b'\n_START_ARTICLE_\nStranputica (2004.)\n_START_SECTION_\nRadnja\n_START_PARAGRAPH_\nMiles Raymond (Paul Giamatti) je neuspje\xc5\xa1ni pisac, obo\xc5\xbeavatelj vina i depresivni u\xc4\x8ditelj engleskog jezika koji \xc5\xbeivi u San Diegu i koji sa svojim kolegom i prijateljem (glumcem koji se nalazi pred vjen\xc4\x8danjem) Jackom Coleom (Thomas Haden Church) odlazi na putovanje dugo tjedan dana u vinarski okrug Santa Ynez Valley. I dok je za Milesa svrha ovog putovanja opu\xc5\xa1tanje i odmor, Jack \xc5\xbeeli iskusiti posljednju seksualnu aferu prije ulaska u bra\xc4\x8dne vode._NEWLINE_U vinarskom okrugu dvojica mu\xc5\xa1karaca upoznaju Mayu (Virginia Madsen), konobaricu u Milesovom omiljenom restoranu The Hitching Post i njezinu prijateljicu Stephanie (Sandra Oh) zaposlenicu u lokalnoj vinariji. Organiziraju dvostruki spoj bez otkrivanja \xc4\x8dinjenice da se Jack treba uskoro o\xc5\xbeeniti. Jack i Stephanie vrlo brzo ulaze u aferu, dok se Miles poku\xc5\xa1ava povezati s Mayom._NEWLINE_Maya uskoro otkriva da se Jack treba o\xc5\xbeeniti i to ka\xc5\xbee Stephanie koja napada Jacka i lomi mu nos. Miles se napije dok se nalazi u sobi u kojoj se ku\xc5\xa1a vino, dok se istovremeno Jack upoznaje s drugom \xc5\xbeenom i zavodi ju. Kako bi objasnio slomljeni nos svojoj zaru\xc4\x8dnici, Jack nagovori Milesa da svoj vlastiti automobil zabije u drvo. Na vjen\xc4\x8danju Miles se suo\xc4\x8dava s bolnom \xc4\x8dinjenicom da mu se njegova biv\xc5\xa1a supruga nikad ne\xc4\x87e vratiti. Potpuno sam ispija svoje omiljeno vino - Ch\xc3\xa2teau Cheval Blanc iz 1961. godine - u restoranu koji se nalazi pokraj ceste. Kasnije prima poruku od Maye koja mu ka\xc5\xbee da je u\xc5\xbeivala \xc4\x8ditaju\xc4\x87i njegov novi roman i koja ga poziva da ju do\xc4\x91e posjetiti. U posljednjoj sceni filma vidimo Milesa koji se vra\xc4\x87a u Santa Ynes te kuca na Mayina vrata.\n_START_SECTION_\nKritike\n_START_PARAGRAPH_\nTime Out London napisao je da je film "inteligentan, zabavan i dirljiv", a Roger Ebert iz Chicago Sun-Timesa dao je filmu \xc4\x8detiri zvjezdice i istaknuo: "Ono \xc5\xa1to se doga\xc4\x91a tijekom tih sedam dana svakako spada u najbolju ljudsku komediju godine - komediju, jer je humoristi\xc4\x8dno, a ljudsko jer je iznena\xc4\x91uju\xc4\x87e dirljivo." Na popularnoj Internet stranici Metacritic film ima 94% pozitivnih kritika, dok na Internet stranici Rotten Tomatoes film ima rijetkih 97% pozitivnih kritika (206 pozitivnih kritika od sveukupno 213)._NEWLINE_Kao iznena\xc4\x91uju\xc4\x87i hit, film Stranputica postao je popularan ne samo u Hollywoodu, ve\xc4\x87 i u ostatku SAD-a i svijeta. Zbog toga \xc5\xa1to je tamo sniman, Santa Ynez Valley postala je popularno turisti\xc4\x8dko odredi\xc5\xa1te. Sam film nominiran je za pregr\xc5\xa1t filmskih nagrada od kojih je mnoge i osvojio, a \xc4\x8desto se proziva "najbolje ocijenjenim filmom 2004. godine". Uz iznimku glavnog glumca Giamattija koji je ve\xc4\x87 glumio u kriti\xc4\x8dki uspje\xc5\xa1nim filmovima, za ostale glumce film je ozna\xc4\x8dio njihov najve\xc4\x87i dotada\xc5\xa1nji uspjeh. Haden Church i Madsen bili su nominirani za svoje uloge za presti\xc5\xbenu filmsku nagradu Oscar. Time Magazine je od tog filma nadalje proglasio Giamattija "najboljim karakternim glumcem na svijetu". Sandra Oh, koja je od tada prekinula romanti\xc4\x8dnu vezu s redateljem filma Alexanderom Payneom po\xc4\x8dela je glumiti u popularnoj seriji Uvod u anatomiju za koju je osvojila nagrade Zlatni globus i Screen Actors Guild Award. Church je poslije filma zaigrao u velikom hitu Spider-Man 3._NEWLINE_Film Stranputica magazin Empire postavio je na 494. mjesto najboljih 500 filmova svih vremena u svojoj listi objavljenoj 2008. godine.\n_START_SECTION_\nUtjecaj filma na industriju vina\n_START_PARAGRAPH_\nKroz \xc4\x8ditavi film Miles pozitivno pri\xc4\x8da o crnom vinu iz sorte Pinot, dok mu se Merlot ne svi\xc4\x91a. Nakon \xc5\xa1to je film zapo\xc4\x8deo sa svojom slu\xc5\xbebenom kino distribucijom u listopadu 2004. godine, prodaja Merlota pala je za 2% dok se prodaja vina Pinot podigla za 16% u zapadnom dijelu SAD-a. Sli\xc4\x8dna situacija dogodila se i u Britaniji. Prodaja Merlota pala je nakon po\xc4\x8detka kino distribucije filma vjerojatno zbog Milesovog konstantnog podcjenjiva\xc4\x8dkog govora u vezi te vrste vina u filmu.\n_START_SECTION_\nGlazba iz filma\n_START_PARAGRAPH_\nNa originalnom soundtracku filma nalazi se 15 instrumentalnih jazz skladbi koje je napisao i producirao Rolfe Kent, a koje je uredio i odsvirao sastav Tonyja Blondala. Kent je bio nominiran u kategoriji najbolje originalne glazbe za nagradu Zlatni globus, a sama glazba je postala toliko popularna da su obo\xc5\xbeavatelji tra\xc5\xbeiti turneju. Na kraju je Kent pristao posjetiti nekoliko gradova, ali zbog previ\xc5\xa1e obaveza nije mogao obi\xc4\x87i sve koji su ga tra\xc5\xbeili.\n_START_SECTION_\nNagrade i nominacije\n_START_PARAGRAPH_\nFilm Stranputica sveukupno je osvojio 102 razli\xc4\x8dite filmske nagrade, a za jo\xc5\xa1 dodatne 34 bio nominiran.'